Søren Gade (V), 2005-03-02:
Jeg er nødt til at sige, at i forbindelse med det her forsvarsforlig bliver der samlet rigtig mange stabs- og støttefunktioner.
Det er sådan, at det, der ligger i dag, ligger under hæren.
Søværnet og flyvevåbnet bliver nu sammenlagt, således at man har en funktion ét sted i forsvaret, og det betyder så, at man jo så er nødt til at flytte nogle forskellige funktioner.
Jeg er nødt til at sige til hr. Bjarne Laustsen, at uagtet at hr. Bjarne Laustsen gerne så, at hele det danske forsvar blev lagt i Nordjylland, har vi jo netop villet sikre os, at forsvaret er til stede i hele landet, og at der vil ske en udflytning af statslige arbejdspladser ikke alene til Nordjylland – ikke alene til Nordjylland – men til andre steder i Danmark.
Det er sådan, at Frederikshavn vil have et plus på godt og vel 40 årsværk.
I Aalborg vil man få godt og vel mellem 400 og 500 årsværk.
Så er jeg nødt til at sige til hr. Bjarne Laustsen
: Dette, at vi flytter de syv stillinger fra Frederikshavn, er ikke et tegn på, at regeringen eller forligskredsen har opgivet Nordjylland.
Tak for spørgsmålet.
Jeg kan jo sådan set godt forstå hr. Bjarne Laustsens bekymring og andres bekymring for beskæftigelsen i Nordjylland.
Det er jo netop også den bekymring, der afspejler sig i forordningen om forsvaret – det forlig, vi netop har indgået, som gælder for perioden 2005-2009.
Det har jo været forligspartiernes hensigt, herunder også Socialdemokraterne, at øge antallet af arbejdspladser i Nordjylland, og det er faktisk også lykkedes.
Forsvaret står over for at skulle gennemføre en kraftig reduktion af det, vi kalder stabs- og støttestruktur, for at opbygge en operativ struktur til fremtiden, som muliggør udsendelse af op til 2.000 soldater.
Reduktionen i det, vi kalder stabs- og støttestrukturen, medfører, at en række områder bliver samlet, og det bliver løst på anden vis end i dag.
Et af disse områder er forvaltningen af forsvarets kort og publikationer, idet en samling af disse forvaltninger vil tilgodese en rationel drift, hvor der tilsikres en udnyttelse af fælles ressourcer i form af kurerer i administrationen.
Placeringen af kort- og publikationsforvaltningen i Korsør er foretaget ud fra hensynet om størst mulig udnyttelse af eksisterende faciliteter for så vel kort- som publikationsområdet, der i dag er værnsspecifikke, altså under de tre værn og decentraliseret.
Med den planlagte sammenlægning er der således tale om, at en række geografisk spredte funktionaliteter samles, og placeringen i Korsør indebærer færrest mulige personelrokeringer.
Og der er altså tale om omkring syv årsværk, som så skal flyttes fra Frederikshavn til Korsør.
Ser vi samlet på det, må antallet af arbejdspladser i Nordjylland med udgangen af 2004, altså slutningen af det forlig, der hedder 20002004, være ca. 4.360 fastansatte årsværk.
Sluttelig skal jeg bemærke, at mellem 20 og 25 pct. af samtlige fastansatte i Danmarks forsvar er ansat i Nordjylland; at ca. 50 pct. af alle i forsvarets stabs- og støttestruktur vil være ansat i Nordjyllands Amt, når vi når frem til enden af det her forlig, vi netop har indgået, altså i 2009.
Derfor kan jeg sige til hr. Bjarne Laustsen, at der er taget højde for den beskæftigelsesmæssige situation, man har i Nordjylland.
Der er ikke tale om, at man flytter gode nordjyske arbejdspladser væk fra Nordjylland.
Der er tale om, at man flytter gode arbejdspladser til Nordjylland, og det giver altså i alt ca. 500 med udgangen af 2009.